Type 212CD

Type 212 CD (for Common Design) er en undervannsbåtklasse utviklet av ThyssenKrupp Marine Systems (TKMS), basert på 212A-klassen. 

I juli 2021 ble det bestilt seks ubåter av de tyske og norske marinene. Den vil ha en lengde på ca. 73 meter, bredde på 10 meter og høyde på 13 meter, og bygges ved Howaldtswerke-Deutsche Werft.

De norske ubåtene vil ha sin hovedbase på Haakonsvern orlogsstasjon, med fremskutt base ved Ramsund orlogsstasjon.

Prosjekthistorie 
En kontrakt på 5,5 milliarder euro for utvikling og anskaffelse av de seks ubåtene ble gitt til TKMS i juli 2021 etter at den tyske og norske regjeringen nådde en prinsippavtale i mars. Dette fulgte en omfattende periode med forhandlinger mellom industrien og de to regjeringene som fant sted etter at Norge i 2017 hadde besluttet et omfattende marinepartnerskap med Tyskland og TKMS for deres Ula-klasse erstatningsprosjekt. Ubåtene i Ula-klassen ble også bygget av TKMS/HDW.

I Kiel skal det opprettes et tysk-norsk byggeprogramkontor hvis oppgave er å representere de to statene i spørsmål om design, konstruksjon og aksept. Ledelsen vil veksle mellom en tysk og en norsk representant, hvor en tredjedel av de ansatte er norske.

Deretter skal det etableres et felles fagmyndighetskontor ved Haakonsvern orlogsstasjon. Ledelsen vil også alternere, med en tredjedel av staben tyske. Kontoret skal håndtere spørsmål om vedlikehold og reparasjoner av ubåtene. Forsvarsbygg vil etablere vedlikeholdsanlegg for begge lands ubåter ved Haakonsvern.

Byggingen av den første båten startet i september 2023.

Fartøyer

Design
Ubåtene vil få et diamantformet tverrsnitt på ytterskroget, for å deflektere lydbølger fra aktiv sonar.

Et nytt kampsystem (Orcca) er under utvikling av kta naval systems, en joint venture mellom Naval Electronic Systems og Kongsberg Defence & Aerospace, og vil bli installert i båtene. Teknologileveransen består av sonaren SA9510S MkII for minedeteksjon og navigasjon, og et bunnavigasjonssystem som benytter EM2040 Mil og EA640 ekkolodd.

Båtene vil få optronikkmastene OMS 150 og OMS 300, levert av Hensoldt. Den multispektrale sensoren OMS 150 skal brukes til søk og overvåkning, mens OMS 300 overtar i angrepsmodus.

Kongsberg Defence Systems skal utvikle en ny versjon av Naval Strike Missile som skal kunne skytes ut fra ubåtene.

Referanser

Eksterne lenker
 
 Prosjektside Regjeringen.no
 Prosjektside Forsvarsmateriell

Tyske undervannsbåter
Artikler i sjøfart-prosjektet